
Vážené kolegyne, vážení kolegovia,

v súvislosti s riešením grantového projektu „Environmentálny rozmer osobitných odvetví medzinárodného práva verejného“, ktorý bol schválený riešiteľskému kolektívu vybraných členov  Ústavu medzinárodného práva a európskeho práva Právnickej fakulty UPJŠ v Košiciach a Katedry medzinárodného práva a medzinárodných vzťahov Právnickej fakulty UK v Bratislave, komisiou pre ekonomické a právne vedy VEGA Ministerstva školstva SR pod  č. 1/0706/26, si Vám dovoľujem oznámiť, že riešiteľský kolektív uvedeného grantu pod vedením  prof. JUDr. Juraja Jankuva, PhD.

organizuje dňa 25. septembra 2026 v Košiciach

medzinárodnú vedeckú konferenciu pod názvom

„Environmentálny rozmer medzinárodného práva ľudských práv, medzinárodného azylového a utečeneckého práva a ľudsko-právny rozmer medzinárodného práva životného prostredia“

Hore uvedený grantový projekt je orientovaný  primárne na  vedecký výskum úpravy a praktickej aplikácie environmentálnych rozmerov osobitných odvetví medzinárodného práva verejného v interakcii s medzinárodným právom životného prostredia, jedným z najnovších dotvorených osobitných odvetví medzinárodného práva verejného ako i v interakcii s relevantnými úpravami práva životného prostredia Európskej únie a relevantnou vnútroštátnou úpravou Slovenskej republiky či iných štátov. 
V nadväznosti na ciele grantu a konkrétny návrhu postupu na dosiahnutie cieľov grantu, v prvom roku riešenia projektu, bude hore uvedená konferencie zameraná na čiastkový výskum environmentálnych rozmerov medzinárodného práva ľudských práv a medzinárodného azylového a utečeneckého práva ako i súvisiaceho ľudsko-právneho rozmeru medzinárodného práva životného prostredia. Príspevky v rámci konferencie by mali byť orientované primárne na výskum medzinárodnoprávnych úprav z pohľadu ich kvality a efektivity ako i relevantnej judikatúry v daných oblastiach. Sekundárne môžu byť príspevky orientované i na výskum vplyvu uvedených medzinárodnoprávnych úprav a judikatúry na právo životného prostredia Európskej únie, vnútroštátne právo životného prostredia Slovenskej republiky či iných štátov.
	Vedecký výbor konferencie bude pracovať v zložení: prof. JUDr. Juraj Jankuv, PhD., prof. JUDr. Ján Klučka, CSc., prof. JUDr. Martina Jánošíková, Ph. D., doc. JUDr. Peter Lysina, PhD., doc. JUDr. Ľudmila Elbert, PhD., doc. Mgr. Liudmyla Golovko, PhD. 
Organizačný výbor konferencie tvoria:  prof. JUDr. Juraj Jankuv, PhD., doc. JUDr. Ľudmila Elbert, PhD., Mgr. Ľubica Gregová Širicová, PhD., Mgr. Lucia Bakošová, PhD., Mgr. Bartolomej Mižák, Mgr. Peter Kuko. 

 
Touto cestou si Vás dovoľujeme srdečne osloviť s ponukou účasti na uvedenom vedeckom podujatí. Konferencia bude prebiehať prezenčne i v online forme. Rokovacím jazykmi konferencie budú slovenčina, čeština a angličtina. 
Predpokladom Vašej účasti bude Vaša registrácia cez link: Environmentálny rozmer osobitných odvetví medzinárodného práva verejného. č. 1/0706/26 – spolupráca 
V rámci registrácie uveďte názov a abstrakt Vášho príspevku, prostredníctvom hore uvedeného linku a to najneskôr do 20. augusta 2026. Na základe toho bude následne zostavený program konferencie, o ktorom Vás budeme osobitne informovať. Po úspešnom absolvovaní konferencie bude požadované spracovanie písomnej formy príspevku vo formáte doc. alebo docx. podľa priložených pokynov pre formálnu úpravu príspevku, v termíne do 20. októbra 2026, na emailovú adresu juraj.jankuv@upjs.sk. Následne budú príspevky vydané formou editovanej knihy.

S úctou
prof. JUDr. Juraj Jankuv, PhD. 
        vedúci riešiteľského kolektívu grantu 

